CELEX: 32015R0878
Language: el
Date: 2015-06-08 00:00:00
Title: Κανονισμός (ΕΕ) 2015/878 του Συμβουλίου, της 8ης Ιουνίου 2015, για την τροποποίηση του κανονισμού (ΕΕ) αριθ. 1352/2014 σχετικά με περιοριστικά μέτρα λόγω της κατάστασης που επικρατεί στην Υεμένη

9.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 143/1
            
         ΚΑΝΟΝΙΣΜΌΣ (ΕΕ) 2015/878 ΤΟΥ ΣΥΜΒΟΥΛΊΟΥ
   της 8ης Ιουνίου 2015
   για την τροποποίηση του κανονισμού (ΕΕ) αριθ. 1352/2014 σχετικά με περιοριστικά μέτρα λόγω της κατάστασης που επικρατεί στην Υεμένη
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
   Έχοντας υπόψη την απόφαση 2014/932/ΚΕΠΠΑ του Συμβουλίου, της 18ης Δεκεμβρίου 2014, σχετικά με περιοριστικά μέτρα λόγω της κατάστασης που επικρατεί στην Υεμένη (1),
   Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η απόφαση 2014/932/ΚΕΠΠΑ θέτει σε ισχύ την απόφαση του Συμβουλίου Ασφαλείας των Ηνωμένων Εθνών (ΑΣΑΗΕ) 2140 (2014), της 26ης Φεβρουαρίου 2014, σχετικά με περιοριστικά μέτρα λόγω της κατάστασης στην Υεμένη και προβλέπει περιορισμούς όσον αφορά την εισδοχή και τη δέσμευση κεφαλαίων και οικονομικών πόρων ορισμένων προσώπων που καθορίζονται από την επιτροπή που συστάθηκε δυνάμει της παραγράφου 19 της ΑΣΑΗΕ 2140 (2014).
            
         
               (2)
            
            
               Ο κανονισμός (ΕΕ) αριθ. 1352/2014 του Συμβουλίου (2) θέτει σε ισχύ την απόφαση 2014/932/ΚΕΠΠΑ.
            
         
               (3)
            
            
               Στις 14 Απριλίου 2015 το Συμβούλιο Ασφαλείας των Ηνωμένων Εθνών εξέδωσε την απόφαση 2216 (2015) η οποία επεκτείνει το πεδίο εφαρμογής των κριτηρίων κατονομασίας και προβλέπει την επιβολή εμπάργκο πώλησης όπλων που ωφελούν ή προορίζονται σε κατονομαζόμενα πρόσωπα και οντότητες και σε εκείνα που ενεργούν εξ ονόματός τους ή υπό την εποπτεία τους στην Υεμένη. Με την απόφαση (ΚΕΠΠΑ) 2015/882 του Συμβουλίου (3) για την τροποποίηση της απόφασης 2014/932/ΚΕΠΠΑ, το Συμβούλιο αποφάσισε να επεκτείνει, ανάλογα, το πεδίο εφαρμογής των κριτηρίων καθορισμού.
            
         
               (4)
            
            
               Ορισμένα από τα εν λόγω μέτρα εμπίπτουν στο πεδίο εφαρμογής της συνθήκης για τη λειτουργία της Ευρωπαϊκής Ένωσης και, επομένως, για να διασφαλιστεί ιδίως η ομοιόμορφη εφαρμογή τους από τους οικονομικούς φορείς όλων των κρατών μελών, απαιτείται κανονιστική πράξη στο επίπεδο της Ένωσης για την εκτέλεσή τους.
            
         
               (5)
            
            
               Ως εκ τούτου, ο κανονισμός (ΕΕ) αριθ. 1352/2014 θα πρέπει να επικαιροποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 1352/2014 τροποποιείται ως εξής:
   
               1)
            
            
               στο άρθρο 1, προστίθεται το ακόλουθο στοιχείο:
               
                           «ι)
                        
                        
                           ως “τεχνική βοήθεια” νοείται κάθε τεχνική υποστήριξη που έχει σχέση με την επισκευή, την ανάπτυξη, την κατασκευή, τη συναρμολόγηση, τη δοκιμή, τη συντήρηση ή οποιαδήποτε άλλη τεχνική υπηρεσία και μπορεί να λάβει μορφές όπως οδηγίες, συμβουλές, κατάρτιση, διαβίβαση λειτουργικών γνώσεων ή δεξιοτήτων ή υπηρεσίες παροχής συμβουλών, συμπεριλαμβανομένων των προφορικών μορφών βοήθειας.»
                        
                     ,
            
         
               2)
            
            
               προστίθεται το ακόλουθο άρθρο:
               «Άρθρο 1α
               Απαγορεύεται:
               
                           α)
                        
                        
                           η παροχή τεχνικής βοήθειας που συνδέεται με στρατιωτικές δραστηριότητες και με την παροχή, κατασκευή, συντήρηση και χρήση οπλισμού και συναφούς στρατιωτικού υλικού κάθε τύπου, συμπεριλαμβανομένων των όπλων και των πυρομαχικών, των στρατιωτικών οχημάτων και εξοπλισμού, του παραστρατιωτικού εξοπλισμού, καθώς και των ανταλλακτικών των ανωτέρω, αμέσως ή εμμέσως, σε οποιοδήποτε φυσικό ή νομικό πρόσωπο, οντότητα ή φορέα, όπως απαριθμείται στο παράρτημα I,
                        
                     
                           β)
                        
                        
                           η χρηματοδότηση ή η παροχή χρηματοδοτικής βοήθειας που αφορά στρατιωτικές δραστηριότητες, συμπεριλαμβανομένων, ιδίως, των επιχορηγήσεων, των δανείων και της ασφάλισης εξαγωγικών πιστώσεων, καθώς και της ασφάλισης και αντασφάλισης, για κάθε πώληση, προμήθεια, μεταφορά ή εξαγωγή όπλων και συναφούς υλικού ή για την παροχή συναφούς τεχνικής βοήθειας, άμεσα ή έμμεσα, σε οποιοδήποτε φυσικό ή νομικό πρόσωπο, οντότητα ή φορέα, όπως απαριθμείται στο παράρτημα I.»
                        
                     ,
         
               3)
            
            
               στο άρθρο 3 παράγραφος 1, προστίθεται το ακόλουθο στοιχείο:
               
                           «δ)
                        
                        
                           ενέργειες που παραβιάζουν το εμπάργκο όπλων που επιβλήθηκε δυνάμει του άρθρου 1 της απόφασης 2014/932/ΚΕΠΠΑ ή εμποδίζουν την παράδοση ανθρωπιστικής βοήθειας στην Υεμένη ή την πρόσβαση ή διανομή ανθρωπιστικής βοήθειας στην Υεμένη.»
                        
                     .
            
         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 8 Ιουνίου 2015.
      
         
            Για το Συμβούλιο
         
         
            Η Πρόεδρος
         
         D. REIZNIECE-OZOLA
      
   
   
      (1)  ΕΕ L 365 της 19.12.2014, σ. 147.
   
      (2)  Κανονισμός (EE) αριθ. 1352/2014 του Συμβουλίου, της 18ης Δεκεμβρίου 2014, σχετικά με περιοριστικά μέτρα λόγω της κατάστασης που επικρατεί στην Υεμένη (ΕΕ L 365 της 19.12.2014, σ. 60).
   
      (3)  Απόφαση (ΚΕΠΠΑ) 2015/882 του Συμβουλίου, της 8ης Ιουνίου 2015, για την τροποποίηση της απόφασης 2014/932/ΚΕΠΠΑ σχετικά με περιοριστικά μέτρα λόγω της κατάστασης που επικρατεί στην Υεμένη (βλέπε σελίδα 11 της παρούσας Εφημερίδας).